En data 26 de setembre de 2018 es publica (al DOGC núm. 7713) l'Ordre TSF/156/2018, de 20 de setembre, per la qual s'aproven les bases reguladores per a la concessió de subvencions del Programa Treball i Formació, publicada al DOGC núm. 7713 de 26 de setembre de 2018.
Aquest programa contribueix a assolir el resultat definit pel Programa Operatiu del Fons Social Europeu de Catalunya 2014-2020 (2014ES05SFOP007), tal com preveu l'objecte del programa.
Tanmateix, s'ha detectat una errada en la referència a l'objectiu específic del Programa Operatiu, per la qual cosa és convenient modificar aquesta base, donat que l'objecte del programa no és exclusiu d'un únic objectiu específic.
Així mateix, una de les novetats que el Programa de Treball i Formació va incorporar l'any 2018 en l'Ordre esmentada va ser la implementació dels sistemes de justificació mitjançant la modalitat de mòduls econòmics.
La subvenció per mòduls econòmics ha significat un avanç molt important en el procés de simplificació administrativa, tant des del punt de vista de la gestió i justificació de les subvencions per part de les entitats beneficiàries, com des de la vessant de la revisió final de les despeses per part del Servei Públic d'Ocupació de Catalunya.
No obstant això, s'ha detectat la necessitat d'ajustar alguns aspectes de la regulació dels mòduls aplicables a aquest programa, en el sentit de fer extensiu a totes les entitats beneficiàries previstes a la base 3.1 de l'annex 1 de l'Ordre el caràcter de retribució mínima de la quantia de l'import establert com a mòdul, per la qual cosa és convenient modificar la lletra a de la base 8.1 de l'annex 1 de l'Ordre TSF/156/2018, de 20 de setembre, que determina la quantia dels ajuts.
La modificació de la base 8.1 de l'annex 1 de l'Ordre TSF/156/2018, de 20 de setembre comporta l'adequació de l'apartat a) de la base 23 de l'esmentada Ordre on es fa referència a les obligacions de les persones i les entitats beneficiàries.
D'altra banda, atès que el passat mes de desembre es va publicar la Llei orgànica 3/2018, de 5 de desembre, de protecció de dades personals i garantia dels drets digitals, es considera oportú actualitzar la base 32 de l'annex 1 l'Ordre TSF/156/2018, de 20 de setembre.
Vistos els informes de l'Àrea Jurídica de Treball i Relacions Laborals i de la Intervenció Delegada, havent-ne informat prèviament al Consell de Direcció del Servei Públic d'Ocupació de Catalunya, a proposta de la persona titular de la direcció del Servei Públic d'Ocupació de Catalunya i en ús de les facultats que em són conferides d'acord amb l'article 27.e.bis de la Llei 13/2015, del 9 de juliol, d'ordenació del sistema d'ocupació i del Servei Públic d'Ocupació de Catalunya; i l'article 12 de la Llei 13/1989, de 14 de desembre, d'organització, procediment i règim jurídic de l'administració de la Generalitat de Catalunya;
Es modifica la base 1 de l'annex 1 de l'Ordre TSF/156/2018, de 20 de setembre, que queda redactada de la manera següent:
"L'objecte d'aquestes bases és regular les subvencions del Servei Públic d'Ocupació de Catalunya per a la realització de projectes de millora de l'ocupabilitat de les persones treballadores amb dificultats d'accés al treball en el marc del Programa Treball i Formació.
S'entén per projecte el conjunt d'accions d'experiència laboral i accions de formació que s'aproven en el marc d'una convocatòria, incloses totes les línies de subvenció en cas que n'hi hagi més d'una.
Aquesta actuació contribueix a assolir el següent resultat definit pel Programa Operatiu del Fons Social Europeu de Catalunya 2014-2020 (2014ES05SFOP007): millorar l'ocupabilitat de les persones aturades o inactives, especialment d'aquelles amb més dificultats d'accés al mercat laboral, per mitjà de l'adquisició d'experiència professional, incloses les iniciatives locals d'ocupació i millorar la inserció sociolaboral de persones en situació o risc d'exclusió social, a través de l'activació i d'itineraris d'inserció integrats i personalitzats."
Es modifica la lletra a de la base 8.1 de l'annex 1 de l'Ordre TSF/156/2018, de 20 de setembre, que queda redactada de la manera següent:
"a) Acció d'experiència laboral
La quantia de la subvenció a atorgar per cadascun dels contractes de treball és el resultat de multiplicar un mòdul econòmic mensual pel nombre de mesos de durada del contracte de treball i/o un mòdul econòmic diari en cas d'incloure un període inferior a un mes.
La referència per determinar el mòdul, mensual i diari, serà l'acord relatiu a la contractació de persones en situació d'atur inscrites com a demandants d'ocupació no ocupades en el marc del Programa Treball i Formació promogut pel Servei Públic d'Ocupació de Catalunya, que sigui vigent en el moment de la publicació de la resolució de la convocatòria.
Aquests mòduls econòmics tenen el caràcter de retribució mínima, i inclouen el salari brut mensual, més el prorrateig de les pagues extraordinàries, per la jornada completa i la durada del contracte, i les despeses de la cotització empresarial, en les condicions i finançament establertes a la normativa que regula el Programa de Treball i Formació.
Un cop executada l'actuació subvencionable, en cas que la contractació no s'hagi executat en la totalitat dels mesos subvencionats, l'import de la subvenció es determinarà aplicant el mòdul econòmic mensual als mesos sencers efectivament executats i, en el cas que no sigui un mes sencer, l'import corresponent a aplicar un mòdul econòmic diari als dies executats, sens perjudici del que preveu la base 25.4 de l'annex 1 d'aquesta Ordre."
Es modifica l'apartat a de la base 23 de l'annex 1 de l'Ordre TSF/156/2018, de 20 de setembre, que queda redactat de la manera següent:
"a) Complir l'objectiu i la finalitat, executar el projecte, realitzar l'activitat i adoptar el comportament que fonamenta la concessió de la subvenció, inclòs el que preveu la base 8.1 a) sobre el caràcter de retribució mínima de l'import de salari mensual que estableixi l'acord relatiu a la contractació de persones en situació d'atur inscrites com a demandants d'ocupació no ocupades en el marc del Programa Treball i Formació promogut pel Servei Públic d'Ocupació de Catalunya, que s'utilitzi per determinar el mòdul, mensual i diari, en cada resolució de convocatòria, i acreditar-ho davant el Servei Públic d'Ocupació de Catalunya en la forma i termini que s'estableix a la base 21 de l'annex 1 d'aquesta Ordre."
Es modifica la base 32 de l'annex 1 de l'Ordre TSF/156/2018, de 20 de setembre, que queda redactada de la manera següent:
"Protecció de dades de caràcter personal
Les dades de caràcter personal que les persones interessades han de facilitar per tal d'obtenir la subvenció s'inclouen en el fitxer "Base de dades de subvencions i ajuts" creat per l'Ordre TRE/199/2010, de 12 de març, de creació i supressió de fitxers que contenen dades de caràcter personal en l'àmbit del Servei Públic d'Ocupació de Catalunya, modificada per l'Ordre EMO/229/2014, de 17 de juliol, de creació i modificació de fitxers que contenen dades de caràcter personal en l'àmbit del Departament d'Empresa i Ocupació i del Servei Públic d'Ocupació de Catalunya, amb la finalitat de gestionar els expedients de subvencions i ajuts del Servei Públic d'Ocupació de Catalunya.
L'òrgan administratiu responsable d'aquest fitxer és la Direcció del Servei Públic d'Ocupació de Catalunya; carrer Llull, 297-307, 08019 Barcelona.
Adreça electrònica: [EMAIL] davant la qual l'entitat beneficiària podrà exercir els drets d'accés, rectificació, supressió i portabilitat, i a la limitació o l'oposició al tractament.
Les entitats beneficiàries han de complir amb la normativa de protecció de dades de caràcter personal, adoptant i implementant el que s'indiqui a la Llei orgànica 3/2018, de 5 de desembre, de protecció de dades personals i garantia dels drets digitals, i al Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades).
Aquesta informació també es troba a disposició de la ciutadania a Internet al web del Servei Públic d'Ocupació de Catalunya https://serveiocupacio.gencat.cat/ca/inici/."
Les subvencions atorgades abans de l'entrada en vigor d'aquesta Ordre es continuaran regint per les bases reguladores a l'empara de les quals es van atorgar.